Stjórnvöld í Ástralíu og á Nýja-Sjálandi hafa sent flugvélar til Tonga til að meta skemmdir af völdum mikillar flóðbylgju sem stórt neðansjávarsprengigos kom af stað. Hópstjóri veðurs og loftslags hjá Veðurstofu Íslands segir langlíklegast að gosið hafi óveruleg áhrif á loftslag.
Tonga er enn algjörlega sambandslaus við umheiminn eftir sprengigosið á laugardag sem kom mikilli flóðbylgju af stað um allt Kyrrahafið. Símasamband liggur niðri og sæstrengur sem sér eyjunum fyrir netsambandi skemmdist. Mikill öskustrókur myndaðist sem hindraði að hægt væri að fljúga þangað en yfirvöld á Nýja-Sjálandi og Ástralíu sendu í morgun vélar þangað til að hægt væri að leggja mat á skemmdirnar, og mögulega koma hjálpargögnum til íbúa ef á þarf að halda. Jacinda Ardern forsætisráðherra Nýja-Sjálands segir þó talið að bylgjan hafi valdið verulegu tjóni. Af þeim takmörkuðu upplýsingum sem fást er 1-2 sentímetra öskulag yfir höfuðborginni Nuku'alofa, sem gæti valdið öndunarerfiðleikum og mengað vatnsból.
Í þessu samhengi hefur eldgosið á Pinatupo-fjalli á Filippseyjum verið rifjað upp, en það gos hafði áhrif á veðurfar í tvö ár á eftir. Halldór Björnsson hópstjóri veðurs og loftslags á Veðurstofu Íslands segir þetta gos svipa að mörgu leyti til gosa sem hafa áhrif á loftslag - gosa í hitabelti sem þyrli miklu ryki upp í heiðhvolfið.
Og maður myndi halda að aþð ætti þess vegna að hafa alla réttu möguleikana. Fyrstu mælingar bend ahins vegar til þess að það hafi ekki þyrlað jafn miklu upp í heiðhvolfið og við héldum, hugsanlega fór það ekki svo hátt. Og í öðru lagi sýna mælingar núna ekki mjög mikið af brennisteinsvetni.
Halldór setur þó þann fyrirvara að enn sé skammur tími liðinn frá því að þetta gerðist.
Þetta eru hlutir sem eiga eftir að koma betur í ljós. Það eru komnar 2-3 góðar mælingar á súlfúr, þær eru sammála um að það sé tiltölulega lítill brennisteinn í skýinu. Svo verðum við að sjá hvað gerist en langlíklegast er að þetta muni ekki hafa veruleg áhrif á loftslag.
Sprengigosið við Tonga hefur líklega ekki áhrif á veðurfar og loftslag, segir hópstjóri veðurs og loftslags hjá Veðurstofu Íslands. 